|  |  |
| --- | --- |
| **ROKODELSKA PANOGA** | **Klekljarstvo** |
| **POVZETEK**  |
| Klekljarstvo je izdelovanje čipk s posebno klekljarsko tehniko.Klekljarstvo je rokodelska dejavnost, pri kateri se ročno izdelujejo klekljane čipke, s križanjem in sukanjem niti, navitih na klekeljne. Na Idrijskem je prisotno od druge polovice 17. stol., v 19. stol. pa se je iz Idrije razširilo in uveljavilo v širšem slovenskem prostoru, kjer razvija nove izrazne oblike.  |
| **OPIS PANOGE**  |
| Klekljanje je ročno izdelovanje klekljanih čipk s ponavljajočim se sukanjem in križanjem različnega števila vodoravnih in navpičnih niti, ki tečejo od klekljev z navitim sukancem do vzorca, ki je pripet na blazino in po katerem se kleklja čipko.Pripomočki za klekljanje so klekeljni ali kleklji, posebej oblikovane lesene paličice, na katere je navit sukanec, blazina valjaste oblike (bula, pauštr), napolnjena z žagovino in utrjena s kosom lesa, ter pletena košara (jerbas) ali lesen podstavek za blazino. Na bulo z bucikami pripnemo vzorčno predlogo ali papirc. Za klekljanje čipk potrebujemo še bucike, kvačko, škarjice, kolovrat (ročni ali električni), s katerim se navije niti na klekeljne, in motovilo, če je sukanec navit v štrenah. Za klekljanje čipk se uporablja niti različnih debelin iz lanu, bombaža, svile, volne, umetnih vlaken ali kovine.V 16. stol. je bilo izdelovanje čipk na Slovenskem domnevno razširjeno med plemstvom in v samostanih. V drugi polovici 17. stol. so čipke kot domačo dejavnost za prodajo izdelovali v Ljubljani in Idriji, v 18. stol. so klekljali tudi v Kamniku, Radovljici in Gorici. V drugi polovici 19. stol. je začelo klekljanje v osrednji Sloveniji zamirati, ohranilo pa se je v Idriji, kjer se je zaradi delovanja čipkarske šole zelo razvilo. V tem obdobju že razlikujemo idrijsko čipko kot prepoznavni tip ročno klekljane čipke. Zaradi prodora idrijske čipke na mednarodne trge se je klekljanje idrijske čipke razširilo še na Tolminsko, Goriško, Cerkljansko, v Poljansko in Selško dolino ter na Šentviško in Trnovsko planoto, od tam pa še v druge slovenske kraje. Tržne razmere so narekovale spremembe v tehniki in sooblikovale podobo čipk. Z razvojem sodobne industrije je število klekljaric v drugi polovici 20. stol. postopoma upadalo. Med svetovnima vojnama se je za čipke, izdelane na slovenskem območju Kraljevine Jugoslavije, uveljavilo poimenovanje »slovenska čipka«. Te čipke so ohranjale klekljarske tehnike in elemente iz evropske čipkarske tradicije, izdelane so bile v tehnikah klekljanja, ki jih je učila idrijska čipkarska šola, največkrat v širokem risu. Po osnutkih slovenskih umetnikov so začeli uvajati motive in vzorce, ki so sledili slovenski ljudski ornamentiki, zato so čipke poimenovali kot »slovenske čipke« ali tudi kot »čipke z narodnim značajem«.Glede na tehnološki proces izdelave razlikujemo stavljene in sklepljene klekljane čipke. Za klekljanje stavljenih čipk se ne uporablja kvačke, ki bi medsebojno povezovale posamezne dele čipke v celoto. Pri klekljanju sklepljenih čipk se z uporabo kvačke zapolnjuje prazne prostore v čipki ter medsebojno povezuje posamezne dele čipke. Tehnologija izdelave idrijske čipke večinoma zahteva uporabo kvačke, zato jo uvrščamo v skupino sklepljenih oziroma jeftanih čipk. Te nadalje delimo na tračne čipke in čipke, izdelane po delih. Pri klekljanju idrijskih čipk je najbolj značilen način prepletanja niti ris ali platno. Ta ustvarja prepoznaven trak, ki oblikuje motiv čipke. Vmesni prostori so zapolnjeni s klekljanimi polnitvami. Najbolj prepoznavni in najpogostejši klekljarski tehniki pri izdelavi idrijskih čipk sta tehnika širokega risa iz prve polovice 19. stol. ter tehnika ozkega risa, imenovanega tudi idrijski ris ali slepa gasca, ki se je uveljavila po prvi svetovni vojni. Za izdelavo čipke v tehniki širokega risa običajno potrebujemo sedem parov klekljev. Posebnost so značilni vzorci z ohranjenimi domačimi imeni: rogljički, pogačke, krancl(n)ovke, križčevke, srčkovke, gobice, bunke ali kugle, paučki … Tračni vzorec v tehniki ozkega risa je ožji, zanj potrebujemo le pet parov klekljev. Tuji vplivi, moda ter spretnosti in okus domačih klekljaric in risarjev vzorcev so vplivali na stilne in tehnološke spremembe v procesu izdelave idrijske čipke.Znanje klekljanja se je v preteklih stoletjih kot ustno izročilo prenašalo iz roda v rod. Prva klekljarska šola je bila ustanovljena leta 1763 v Ljubljani. V 19. in na začetku 20. stol. je bilo ustanovljenih še več šol v večjih slovenskih krajih. Začetki organiziranega izobraževanja klekljanja segajo v leto 1876, ko je bila ustanovljena Čipkarska šola Idrija, ki skrbi za prenašanje, širjenje in ohranjanje znanja o klekljanju čipk, zlasti idrijskih. Poleg nje delujeta čipkarski šoli še v Žireh in Železnikih. Dandanes se klekljarice večinoma srečujejo v društvih, ki težijo k nadgradnji klekljarskega znanja.Poleg tradicionalne rabe, kot je krašenje oblačil ter cerkvenega in hišnega tekstila, so čipke danes v rabi tudi kot modni dodatki in stensko okrasje. So tudi navdih za umetniško ustvarjanje v modi, oblikovanju in arhitekturi. |
| **EVALVACIJA PANOGE** |
| **Vidik rokodelskih in obrtniških znanj, spretnosti in veščin**  | Potrebno je obvladovati veščino klekljanja čipk, bistvena pa je tudi veščina risanja vzorcev za klekljanje, ki jo obvladajo le še redki. Formalno izobraževanje poteka v zadnji triadi osnovnošolskega izobraževanja, v okviru izbirnih predmetov klekljanje, na nekaterih šolah imajo tudi krožke klekljanja. Neformalno izobraževanje poteka v čipkarskih šolah v Idriji, Železnikih in Žireh, v številnih klekljarskih društvih prek različnih tečajev in drugih načinov usposabljanj.V okviru sistema nacionalnih poklicnih kvalifikacij obstaja nacionalna poklicna kvalifikacija klekljar/klekljarica, ki jo izvaja Gimnazija Jurija Vege Idrija – Čipkarska šola Idrija. Ta certifikat je v Sloveniji edina javno veljavna lista za dokazovanje usposobljenosti s področja klekljarstva. Klekljanje poučujejo še na univerzah za tretje življenjsko obdobje, na tečajih in delavnicah. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | V Registru nesnovne kulturne dediščine je klekljarstvo vključeno z vpisoma enot klekljanje idrijske čipke in klekljanje slovenske čipke. Obe enoti sta bili leta 2016 razglašeni za živo mojstrovino državnega pomena, za tem pa je bila leta 2018 enota klekljanje čipk v Sloveniji vpisana še na Unescov Reprezentativni seznam nesnovne kulturne dediščine človeštva. Med nosilkami panoge so v glavnem starejše ženske, ki se povezujejo v klekljarska društva. Po oceni jih je še okrog 1.000, a gre v večini za starejše gospe, zato je panoga s tega vidika ogrožena. V čipkarskih šolah se klekljanja uči okrog 700 otrok in mladih v starosti od 6 do 15 let. Izbirne predmete in krožke klekljanja obiskuje med 70 in 100 osnovnošolskih otrok. Na splošno je v zadnjih desetletjih na celotnem slovenskem ozemlju prisotno vse večje zanimanje za klekljanje. |
| **Vidik identitete in prepoznavnosti**  | V Sloveniji deluje več kot 100 klekljarskih društev, sekcij in skupin. Med letoma 1993 in 2012 je delovalo Združenje slovenskih klekljaric in vseh, ki imajo radi čipke. Nekatere čipkarske šole, društva in posamezniki so včlanjeni v Mednarodno organizacijo za klekljano in šivano čipko (OIDFA). Osnovnošolski otroci, ki organizirano klekljajo, se povezujejo v čipkarskih šolah, pri izbirnih predmetih in pri krožkih klekljanja. Odrasle klekljarice in posamezni klekljarji se povezujejo v različnih oblikah neformalnih izobraževanj in v okviru društev. V Idriji, Žireh in Železnikih potekajo večje kulturno etnološke prireditve s poudarkom na klekljani čipki, npr. Festival idrijske čipke, Slovenski klekljarski dnevi v Žireh, Klekljarski dnevi v Železnikih. Različne razstave čipk so vključene v kulturno ponudbo krajev, kjer so aktivna klekljarska društva. Predvsem v Idriji, Žireh in v Železnikih je klekljarstvo pomembno za identiteto kraja, ljudje se čutijo z dejavnostjo zelo povezani.  |
| **Vidik družbenega in gospodarskega napredka** | Pripomočki in materiali ostajajo tradicionalni, se pa dopolnjujejo zaradi enostavne dostopnosti informacij in ponudbe, ki je na voljo v drugih, predvsem evropskih klekljarskih središčih. Zaradi vplivov globalizacije se do določene mere spreminja tudi tehnologija izdelave, kar je lahko nevarnost v smislu izgube identitete klekljanih čipk na območju Slovenije. Klekljanje je bilo od nekdaj družabni dogodek in ženske so hodile »v vas«, druženje ob klekljanju je pomemben socialni gradnik medgeneracijske povezanosti, ima pa tudi terapevtsko funkcijo. Klekljarstvo danes ni več toliko dodaten vir zaslužka, ampak bolj način aktivnega in ustvarjalnega preživljanja prostega časa. Obenem pa je pomemben tudi gospodarski vidik, saj se določen del čipk še vedno kleklja za trg (spominki, osebna in protokolarna darila, oprema interierjev …), a so dela izrazito prenizko vrednotena. Klekljarstvo upošteva trajnostne vidike in pozitivno prispeva k varovanju okolja.  |
| **Vidik učinkov na medgeneracijsko povezovanje in vseživljenjsko učenje** | Medgeneracijsko povezovanje poteka predvsem znotraj družin in v različnih klekljarskih projektih medsebojnega povezovanja in sodelovanja čipkarskih šol in društev klekljaric. Vključuje se tudi ranljive skupine – otroke, ženske iz socialno šibkih okolij in podeželja ter tiste, stare nad 50 let.Klekljarstvo prispeva h kakovosti bivanja v sodobni družbi, saj lahko kakovostno zapolni prosti čas posameznika, hkrati pa mu nudi možnost za povezovanje in sodelovanje z drugimi rokodelci. Številne razstave klekljanih čipk pozitivno vplivajo na osebnostno rast klekljaric, ki so čipke izdelale.  |
| **Vidik učinkov na turizem**  | Klekljarstvo je pomemben sestavni del turistične ponudbe Slovenije. Večji klekljarski dogodki privabijo klekljarice, poznavalce klekljanja ter druge strokovnjake, ki jih klekljana čipka navdihuje, iz celega sveta. Ročno klekljane čipke so zaželen spominek za turiste, sploh če gre za ročno klekljane čipk s certifikati kakovosti in originalnosti. |
| **Viri in literatura** | [Opis enote Klekljanje idrijske čipke in enote Klekljanje slovenske čipke v Registru nesnovne kulturne dediščine](http://www.nesnovnadediscina.si/sl/tipolo%C5%A1ka-gesla/izdelovanje-%C4%8Dipk).Čipkarska šola Idrija (Metka Fortuna). |